་གྱིས་བརླབས་ནས།  ཨོཾ་སརྦ་སུཾ་ཏྲི་རི་ཏྲི་ཏ་ན་ན་ཁ་རེ་བྷྲཱུྃ་ཨ་བྷི་ཤུ་ས་མ་ཡ་ཏྲི་ཤཾ་ཡ་ས་པ་རི་ཝཱ་ར་ཨི་དཾ་བ་ལིངྟ་སོགས་གཏོར་སྔགས་བཏགས་པ་བདུན་ནམ་གསུམ་དང་།  ཨ་ཀཱ་རོ༴ ལན་གསུམ་བཅས་ཀྱིས་ཕུལ་བས། ཆོས་སྐྱོང་ཆེན་པོ་འཁོར་བཅས་ཀྱིས་ཧབ་ཐོབ་ཏུ་རོལ་པས་དགྱེས་ཤིང་ཚིམས་པར་གྱུར་པ་ལ། འདོད་དོན་གསོལ་བ་ནི།  དགེ་བསྙེན་ཆེན་པོ་རྡོ་རྗེ་དགྲ་འདུལ་རྩལ་སྲོག་བདག་ཨ་བསྭེ་ཆེན་པོ། འགུགས་བྱེད་བཙན། སྒྲོལ་བྱེད་བདུད། སྲོག་གཅོད་གཤིན་རྗེའི་བཤན་པ། ལས་བྱེད་བཤན་པའི་རིགས། འཁོར་བཤན་པ་འབུམ་སྡེའི་ཚོགས་སྐུ་འཁོར་དང་བཅས་པ་ཁྱེད་རྣམས་ལ་མཆོད་སྦྱིན་གྱི་གཏོར་མ་མཐུན་རྫས་མཆོད་པ་རྒྱ་ཆེན་པོ་འདི་འབུལ་ལོ། །བསྔོའོ། །མགྲོན་ནོ། །ཚིམས་ཤིང་དགྱེས་པར་བཞེས་ལ་རྩ་བརྒྱུད་བླ་མ་དམ་པ་རྣམས་ཀྱི་བཀའ་དང་དམ་ལས་མ་འདའ་བར། སངས་རྒྱས་ཀྱི་བསྟན་པ་སྲུང་། དཀོན་མཆོག་གི་དབུ་འཕང་བསྟོད། དགེ་འདུན་གྱི་སྡེ་སྐྱོངས། དཔལ་ལྡན་བླ་མ་དམ་པའི་སྐུ་ཚེ་སྲིངས། ཆོས་མི་ནུབ་པའི་རྒྱལ་མཚན་ཚུགས། རྣལ་འབྱོར་པ་བདག་ཅག་དཔོན་སློབ་ཡོན་མཆོད་འཁོར་དང་བཅས་པ་ཐམས་ཅད་ཀྱི་འགལ་རྐྱེན་བར་ཆད་སོལ། ཚེ་དབང་ལོངས་སྤྱོད་སྤེལ། མཐུན་རྐྱེན་སྒྲུབ། སྡང་བའི་དགྲ་སོད། གནོད་པའི་བགེགས་ཐུལ། ཁམས་གསུམ་དབང་དུ་སྡུས། ལེགས་པ་བརྒྱ་དང་སྤྲོད། ཉེས་པ་སྟོང་དང་བསྣོལ། བསམ་པ་རྒྱ་མཚོ་སྒྲུབས། རེ་བ་རྒྱ་མཚོ་སྐོང་། ཇི་ལྟར་འདོད་པའི་དོན་ཐམས་ཅད་ཆོས་ལྡན་ཡིད་ཞིན་དུ་འགྲུབ་པའི་སྡོང་གྲོགས་གཉན་པོ་མཛད་དུ་གསོལ། །བདག་སོགས་རྣམས་ཀྱི་ཆོས་དང་མཐུན་པའི་དོན། །ཇི་ལྟར་བསམ་ཀུན་ཡིད་བཞིན་འགྲུབ་པ་དང་། །ནད་གདོན་བགེགས་སོགས་བར་དུ་གཅོད་པའི་ཚོགས། །ཉེ་བར་ཞི་བར་བྱིན་གྱིས་བརླབ་ཏུ་གསོལ། ། བསྟོད་པ་ནི།  ཀྱཻ⁽1729⁾ དགེ་བསྙེན་རྡོ་རྗེ་དགྲ་འདུལ་ནི། །སྐུ་མདོག་དམར་པོ་གཟི་བརྗིད་ཅན། །རབ་འཇིགས་ཁྲོ་གཏུམ་རྔམས་པའི་ཞལ། །མི་ཤིགས་གོ་ཁྲབ་སྐུ་ལ་གསོལ། །ཕྱག་གཡས་མདུང་དམར་དགྲ་ལ་བསྣུན། །གཡོན་པས་དམ་ཉམས་ཙིཏྟ་གསོལ། །གསེར་གྭ་གཡུ་ཡི་ཕྲ་ཚོམ་ཅན། །སྲབ་འཇམ་དར་ལ་བརྒྱུས་པ་དང་། །རིན་ཆེན་དོ་ཤལ་མགུལ་དུ་འཕྱང་། །མྱུར་མགྱོགས་རྟ་དམར་རླུང་བཞིན་རྒྱུག །འགུགས་བྱེད་བཙན་གྱི་བཤན་པ་དང་། །སྒྲོལ་བྱེད་བདུད་ཀྱི་བཤན་པ་དང་། །སྲོག་གཅོད་གཤིན་རྗེའི་བཤན་པ་སོགས། །འཁོར་ཡང་བཤན་པ་འབུམ་སྡེས་བསྐོར། །བཀའ་སྲུང་ཆེན་པོ་དམ་ཚིག་ཅན། །བསྟོད་དོ་བདག་གིས་ཁྱོད་ལ་བསྟོད། །རྣལ་འབྱོར་བདག་ཅག་འཁོར་བཅས་རྣམས། །གཞི་ལམ་བྱེས་གསུམ་གར་འདུག་ཀྱང་། །རྒྱབ་ནས་སྐྱོར་ལ་མདུན་ནས་བསུས། །ལེགས་དང་སྤྲོད་ལ་ཉེས་དང་བསྣོལ། །བསམ་པ་སྒྲུབ་ལ་རེ་བ་སྐོངས། །ཤ་ཁྲག་བརྒྱན་པའི་གཏོར་མ་དང་། །དམ་རྫས་བདུད་རྩི་འདི་གསོལ་ལ། །བཅོལ་བའི་ཕྲིན་ལས་སྒྲུབ་པར་མཛོད། ། ཅེས་དང་། སྐབས་སུ་བཟླས་པ་བྱ་བར་སྤྲོ་ན།  བདག་ཉིད་ཡི་དམ་ལྷའི་ཐུགས་ཀ་ནས་འོད་ཟེར་དམར་པོ་མེ་ལྕེའི་རྣམ་པར་ལྟ་བུ་ཚ་ཞིང་མྱུར་ལ་བདེ་བ་ཆེན་པོའི་རང་བཞིན་ཅན་འཕྲོས། མདུན་གྱི་དགེ་བསྙེན་ཆེན་པོའི་ཐུགས་ཀར་ས་བོན་ཧྲཱིཿཡིག་གི་མཐར་རང་སྔགས་ཀྱི་ཕྲེང་བས་བསྐོར་བ་ལ་ཕོག་པས། ཐུགས་རྒྱུད་ལ་ཟག་མེད་བདེ་བའི་རང་བཞིན་གྱིས་མཉེས་ཤིང་ཆགས་པར་གྱུར། འོད་ཟེར་ཚུར་འདུས་པ་དང་ལྷན་ཅིག་སྲུང་མའི་དབང་པོའི་མཐུ་སྟོབས་ནུས་ཕྲིན་ཐམས་ཅད་དབང་དུ་བསྡུས་ནས་བདག་ལ་ཐིམ་པས། དགེ་བསྙེན་འཁོར་བཅས་ཀྱི་སྲོག་དབང་དུ་གྱུར་ནས་བཀའ་ཉན་གསུང་སྡོད་ལས་རྣམས་ཅི་བཅོལ་འབད་མེད་དུ་སྒྲུབ་པར་མོས་ལ། ཨོཾ་ཧྲཱིཿསུཾ་ཏྲི་ཤུ་ཏྲི་གུར་ལང་ཨ་ར་བཛྲ་བྷྱོ་ཛཿཛཿ ཞེས་ཅི་ནུས་སུ་བཟླའོ། མཐར་གོང་ལྟར་གཏོར་མ་བྱིན་གྱིས་རླབས་ཤིང་འབུལ་ལ་ཕྲིན་ལས་ཀྱང་གསོལ། ཡིག་བརྒྱ་བརྗོད་ལ་ནོངས་པ་ཐམས་ཅད་ཀྱང་བཤགས་པར་བྱའོ། །ཆོས་སྐྱོང་དགེ་བསྙེན་ཆེན་པོའི་ཧོ་གསོལ་ནི།  ཧོཿ དགེ་བསྙེན་རྡོ་རྗེ་དགྲ་འདུལ་རྩལ། ལས་བྱེད་གཤན་པ་དམར་པོ། དྲེགས་པའི་བཙན་རྒོད་ཆེན་པོ། སངས་རྒྱས་བསྟན་པའི་བཀའ་སྲུང་། དམ་ཅན་གཤིན་རྗེའི་ལས་མཁན། ཞང་ཞུང་བོན་གྱི་སྐྱོང་བ། སྲོག་བདག་ཨ་བསེ་ཆེན་པོ། བཙན་དམག་འབུམ་ཕྲག་སུམ་བརྒྱའི་གཙོ་བོ། བཀའ་བརྒྱུད་བླ་མའི་བཀའ་ཉན། རིག་འཛིན་ཡོངས་ཀྱི་ཕོ་ཉ། གདུག་ཅན་དགྲ་བོའི་གཤེད་མ། འགུགས་བྱེད་བཙན། སྒྲོལ་བྱེད་བདུད། སྲོག་གཅོད་གཤིན་རྗེའི་གཤན་པ་སོགས་འཁོར་དང་བཅས་པ་ཁྱེད་རྣམས་ལ་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་འབུལ་ལོ། །བསྔོའོ། །མཆོད་དོ། །ཚིམ་ཞིང་དགྱེས་པར་གྱུར་ཅིག རྗེ་བཙུན་བླ་མ་རྣམས་ཀྱི་བཀའ་དང་དམ་ལས་མ་འདའ་བར་དཀོན་མཆོག་གི་དབུ་འཕང་བསྟོད། དགེ་འདུན་གྱི་སྡེ་སྐྱོང་། དགོན་གནས་དང་དཀོར་ནོར་སྲུངས། བདག་ཅག་སྒྲུབ་པ་པོའི་ཁ་ཟུང་། ཤགས་ཐོག ལེགས་པ་བརྒྱ་དང་སྤྲོད། ཉེས་པ་སྟོང་དང་བསྣོལ། རྒྱབ་ཀྱི་སློག་པ་དང་མདུན་གྱི་འཁར་བ་མཛོད། གཡས་ཀྱི་ཐལ་མོ་གྱིས། གཡོན་གྱི་དཔུང་པ་བསྐྱོར། ཉིན་གྱི་བྱ་ར་མཛོད། མཚན་གྱི་མེལ་ཚེ་མཛོད། སྔུན་ནས་བསུས། ཕྱི་ནས་སྐྱོར། བསམ་པ་ཐམས་ཅད་བསྒྲུབ། རེ་བ་རྒྱ་མཚོ་སྐོང་། ཡིད་ལ་བཞེད་པ་ཐམས་ཅད་ལྷུན་གྱིས་སྒྲུབ་པ་དང་། གཞན་ཡང་ཞི་རྒྱས་དབང་དྲག་གི་འཕྲིན་ལས་མ་ལུས་ཐོགས་མེད་མྱུར་དུ་མཛོད་ཅིག རྟེན་འབུལ་རྒྱས་པར་བྱ་བ་ནི།  ཀྱེ། དཀར་པོ་སྐྱོང་བ་ལྷ་ཡི་དམག་དཔོན་ཆེ། །ལས་ཀྱི་གཤིན་རྗེ་ཁྲོས་པ་སྲིན་པོའི་གཟུགས། །བདུད་དམག་ལས་འཁོལ་སྲོག་བདག་ཨ་བསྭེ་རྒྱལ། །དགེ་བསྙེན་ཆེན་པོ་ཆེ་རྡོ་རྗེ་དགྲ་འདུལ་ལ། །དྲེགས་པའི་བཙན་དང་གཟའ་རྒོད་བདུད་ཀྱི་རིགས། །ལས་བྱེད་བཤན་དམར་འབུམ་སྡེའི་དམག་གི་དཔུང་། །འབུམ་ཕྲག་ཚོགས་ཀྱིས་མདུན་བདར་ཁྱེད་རྣམས་ལ། །ཕྲིན་ལས་མཛད་ཕྱིར་མཐུན་རྫས་རྟེན་འདི་འབུལ། །འཆར་ཀའི་མདངས་ཀྱིས་འཇིག་རྟེན་གསལ་སྣང་ཞིང་། །གང་བལྟས་ཡིད་འོང་ལྷུན་སྟུག་རྔ་རྔོག་ཅན། །ཤ་རྒྱས་ལུས་གྲིམས་རྐང་ལག་ཁོང་ཡངས་པ། །གློག་ཞགས་ལྟ་བུར་མྱུར་ཞིང་རབ་འཁྱུགས་པའི། །བང་འགྲོས་གོམ་གསར་རླུང་གི་ཤུགས་འཆང་བའི། །སྟོང་གསུམ་སྐད་ཅིག་ཉུལ་བའི་ཅང་ཤེས་རྟ། །སྲིད་འདིའི་རྡུལ་གྱི་གྲངས་བཟུང་ཐམས་ཅད་པར། །རིན་ཐང་ཅན་གྱི་གོས་དང་རིན་ཆེན་ལ། །རྣམ་འགྱུར་བཀོད་པ་དུ་མའི་བཟོ་རྩེད་ཅན། །ནོར་བུའི་ཕྲ་ཚོམ་ལེགས་བཏབ་པད་དམར་སྒ། །ཡོབ་ཆེན་གོང་རྨེད་སྲབ་མཐུར་རྒྱན་ཀུན་གྱིས། །ཚར་དུ་དངར་བྱས་རྟ་མཆོག་འདི་དག་འབུལ། །སྔོ་བསངས་རྭ་རྩེ་འབར་བས་མཁའ་ཕུག་པའི། །ཁྲག་རྒྱུན་མཚམས་སྤྲིན་མཐུག་པོས་ལུས་བགོས་པ། །ཁ་རླངས་མེ་རླུང་འཚུབས་དང་ལྷན་ཅིག་ཏུ། །དྲག་པོའི་ངར་སྐད་འབྲུག་སྟོང་བཞིན་བསྒྲགས་པས། །རྒོལ་བའི་ཚོགས་རྣམས་རྒྱ་མཚོའི་མཐར་བསྐྲད་ཀྱང་། །གཟུགས་ཕུང་ལ་རྔམས་རྨིག་བརྡབ་ཐུག་ཆོམ་གྱིས། །བསད་པའི་ཤ་ཁྲག་འབོག་འདྲའི་གླང་དམར་ཁྱུས། །གནམ་སའི་ཁྱོན་རྣམས་གང་བར་བྱས་འདི་འབུལ། །འཇིག་དུས་མེ་ཕུང་འབར་འདྲའི་གཟུགས་ཀྱི་ཞུད། །ཁྲོས་པའི་མིག་དམར་བླ་སྲོག་ལ་རྣོ་བའི། །མཚོན་ཆ་ཁར་བསྲེལ་དཔའ་བའི་སྒྲ་འབྱིན་པ། །གདོང་ལྔའི་རྩལ་ལྡན་སྟོང་གསུམ་གང་འདི་འབུལ། །ཉི་གཞོན་ཁུ་བས་རབ་སྦག་སྤུ་ཞོལ་པོས། །གླིང་བཞི་འགེབས་པར་རྩོམ་ལ་འགྲན་བཟོད་པའི། །རྣོ་འཁྱོགས་རྭ་ཡིས་ཚངས་པའི་གནས་འཆིང་བ། །བརྗིད་པའི་ར་ཁྱུས་འཇིག་རྟེན་ཁྱབ་པར་འབུལ། །གནམ་ལྕགས་མཆུ་སྡེར་གཏུམ་པའི་ཤུགས་དྲག་པོ། །མཐོང་བས་བསྟན་དགྲའི་དོན་སྙིང་ཁར་འབྱིན་པ། །སྲིན་གྱི་བྱ་དམར་སྲོག་གི་བཤན་པའི་སྡེས། །ནམ་མཁའི་ཁམས་ཁྱབ་ཀླད་དུ་ལྡིང་རྣམས་འབུལ། །དཔའ་བོ་གཡུལ་བསད་སྲིན་ཁྲ་འུག་པའི་སྙིང་། །ར་ཡི་སྙིང་དང་ཐོད་སོགས་རིན་ཆེན་ལྔ། །སྲོག་བཞིའི་སྔགས་ཀྱིས་བསྟིམས་ཤིང་ཆགས་འཁྲིལ་བའི། །བླ་རྡོ་ཡོངས་ཚངས་མི་འབྲལ་རྟེན་དུ་འབུལ། །ལྷ་མིའི་བསོད་ནམས་མཐུ་ལས་འོང་བའི་རྫས། །དཔའ་བརྗིད་བསྭེ་དང་རིན་ཆེན་ལྔའི་གོ་ཆ། །སྲ་བཙན་རྨོག་ཞུ་ཕུབ་སོགས་ལེགས་བརྒྱན་པ། །རྔམས་བརྗིད་བཀྲ་བའི་སྤྱན་གཟིགས་རྒྱ་མཚོ་འབུལ། འབོད་པའི་དར་དམར་འཆིང་བའི་ལེན་ཞགས་དང་། །རྣོ་བའི་ལྕགས་ཀྱུ་དགྲ་སྟྭ་ཤང་ལང་གྲི། །གནམ་ལྕགས་མདའ་གཞུ་སྟག་རལ་གཟིགས་ཤུབས་བཅས། །མདུང་དམར་ལ་སོགས་དགྱེས་དགུའི་རྟེན་རྣམས་འབུལ། །གཞན་ཡང་དཔའ་བོ་ཁྱོད་དང་མཐུན་པའི་དངོས། །སྨན་ཕུད་དུག་ཁྲག་གསུར་ཆེན་གཏོར་མ་བཤམས། །བརྣབ་འོས་དཀོར་ནོར་བཞེད་དགུ་ཆར་དུ་བསྙིལ། །བཟའ་བཏུང་འབྱོར་ཚོགས་སྤུངས་འདིས་ཐུགས་དམ་བསྐང་། །བདག་ཅག་མ་རིག་དབང་སོང་ནོངས་པའི་ལས། །རྡོ་རྗེ་ཐེག་པ་སྤྱི་དང་བྲེ་བྲག་གི །ཕྱི་ནང་གསང་བའི་དམ་ཚིག་གཉན་པོ་དང་། །ཁྱད་པར་ཆོས་སྐྱོང་ཁྱོད་ཀྱི་སྐུ་གསུང་ཐུགས། །རྩ་བ་ཡན་ལག་ཚུལ་བཞིན་བསྲུང་རྒྱུ་ལ། །འགལ་བར་གྱུར་པའི་ཉམས་ཆག་མ་ལུས་པ། །ཐུགས་དམ་དབང་གིས་བཟོད་པར་བཞེས་མཛོད་ལ། །བསྟན་སྲུང་ཆེན་པོ་འཁོར་དང་བཅས་པ་རྣམས། །དགྱེས་ཤིང་མཉེས་པའི་རྟེན་འདིར་བཞུགས་ནས་ཀྱང་། །བདག་གི་བསམ་དོན་ཡིད་བཞིན་འགྲུབ་པ་དང་། །གནོད་པའི་དགྲ་བགེགས་ཐལ་བའི་རྡུལ་དུ་རློག །བཀའ་བརྒྱུད་བསྟན་པ་ཕྱོགས་མཐར་རྒྱས་པར་མཛོད། ། ཐུགས་དམ་བསྐང་བ་ནི།  ཀྱཻ⁽1729⁾ དགེ་བསྙེན་རྡོ་རྗེ་དགྲ་འདུལ་འཁོར་བཅས་ཀྱི། །ཐུགས་དམ་གཉན་པོ་བདག་གིས་སྐོང་བ་ནི། །བསམ་པ་ཙམ་གྱིས་སྟོང་གསུམ་བསྐོར་བའི་ཕྱིར། །རྟ་དམར་རླུང་ལྟར་མགྱོགས་པས་ཐུགས་དམ་བསྐང་། །སངས་རྒྱས་བསྟན་པའི་ཁུར་ཆེན་ཁུར་བའི་ཕྱིར། །གླང་དམར་རི་ལྟར་འགྱིང་བས་ཐུགས་དམ་བསྐང་། །དབེན་གནས་གཙུག་ལག་ཁང་རྣམས་བསྲུང་བའི་ཕྱིར། །ཁྱི་དམར་རབ་ཏུ་འཇིགས་པས་ཐུགས་དམ་བསྐང་། །དཔའ་བོ་ཁྱོད་ཀྱི་རྟེན་རྫས་ཡིན་པའི་ཕྱིར། །ར་དམར་སྤུ་ཞོལ་བརྗིད་པས་ཐུགས་དམ་བསྐང་། །རྒྱལ་བའི་བསྟན་ལ་བྱ་ར་བྱེད་པའི་ཕྱིར།། བྱ་དམར་ཀླད་ལ་ལྡིང་བས་ཐུགས་དམ་བསྐང་། །བཀའ་བཞིན་ཕྲིན་ལས་མ་ལུས་བསྒྲུབ་པའི་ཕྱིར། །ཕོ་ཉ་བྲན་གཡོག་འབུམ་གྱིས་ཐུགས་དམ༴ གང་ན་བཞུགས་ཀྱང་མྱུར་དུ་འབོད་པའི་ཕྱིར། །རྒྱན་གོས་གཡབ་དར་དམར་པོས་ཐུགས་དམ་བསྐང་། །ལྗགས་ཀྱི་དབང་པོ་རབ་ཏུ་ཚིམ་པའི་ཕྱིར། །བཤོས་བུ་ཤ་ཁྲག་བརྒྱན་པས༴ དཔའ་བོའི་སྟོབས་དང་གཟི་བརྗིད་བསྐྱེད་པའི་ཕྱིར། །འབྲུ་བཅུད་དམ་རྫས་བདུད་རྩིས༴ དྲག་པོའི་ལས་ལ་ཁྲོ་ཞིང་རྔམས་པའི་ཕྱིར། །དམར་ཆེན་ཁྲག་གི་བཏུང་བས༴ བཅོལ་བའི་ཕྲིན་ལས་མ་ལུས་བསྒྲུབ་པའི་ཕྱིར། །བཟའ་བཏུང་འབྱོར་པ་རྒྱ་མཚོས༴ སྙན་གྲགས་ཚངས་པའི་དབྱངས་ལྟར་སྒྲོགས་པའི་ཕྱིར། །སྣ་ཚོགས་དབྱངས་སྙན་རོལ་མོས༴ མཆོད་པའི་རྫས་རྣམས་མང་དུ་སྤེལ་བའི་ཕྱིར། །ཏིང་འཛིན་སྔགས་དང་ཕྱག་རྒྱས་ཐུགས་དམ༴ འཁོར་བཅས་བཞེད་དགུ་ཡོངས་སུ་བསྐང་བའི་ཕྱིར། །ར་དམར་དོན་སྙིང་རྣམ་ལྔས་ཐུགས༴ ཁྱད་པར་དགྱེས་པ་མཆོག་ཏུ་བསྐྱེད་པའི་ཕྱིར། །
བཅུད་ལྡན་ཀྲུམ་ཤ་ངར་མས༴ ཟག་མེད་བདེ་བས་མཉེས་པར་བྱ་བའི་ཕྱིར། །ཡིད་འཕྲོག་སྨན་གྱི་བུ་མོས༴ རྒྱལ་བའི་བསྟན་པ་གཙུག་ཏུ་ཁུར་བའི་ཕྱིར། །དར་དམར་རྒྱལ་མཚན་མཛེས་པས་ཐུགས༴ གང་ལ་དམིགས་པ་སྲུང་ཞིང་སྐྱོབ་པའི་ཕྱིར། །རིན་ཆེན་གོ་ཁྲབ་བསྒྲིགས་པས་ཐུགས༴ དྲེགས་པ་སྡེ་བརྒྱད་དམག་དཔོན་མཛད་པའི་ཕྱིར། །མདུང་དམར་རུ་མཚོན་འཕྱར་བས༴ ཉམས་པའི་ཤ་ཁྲག་ཞལ་དུ་གསོལ་བའི་ཕྱིར། །དམ་རྫས་མི་སྙིང་དམར་པོས་ཐུགས༴ དམ་ཉམས་དགྲ་བོའི་སྙིང་ལ་གཟིར་བའི་ཕྱིར། །ཕྱག་མཚན་ལྕགས་མདའ་ལྕགས་གཞུས༴ གནོད་བྱེད་དགྲ་བགེགས་མྱུར་དུ་འགུགས་པའི་ཕྱིར། །ཞགས་དམར་གློག་ལྟར་འཁྱུགས་པས༴ རྣལ་འབྱོར་བདག་གི་དགྲ་ལྷ་མཛད་པའི་ཕྱིར། །ཚིགས་གསུམ་རྒོད་སྒྲོ་ལྟོང་དམར༴ ལོག་འདྲེན་དགྲ་བགེགས་རྡུལ་དུ་བརླག་པའི་ཕྱིར། །གནམ་ལྕགས་མཚོན་ཆ་ངར་མས་ཐུགས༴ ཕ་རོལ་དགྲ་དཔུང་མ་ལུས་གཞོམ་པའི་ཕྱིར། །བཤན་དམར་དམག་ཚོགས་འབུམ་གྱིས༴ མཐུན་པའི་དམ་རྫས་ཚང་བར་བཤམས་པ་འདིས། །འཁོར་བཅས་དགྱེས་པ་མཆོག་ཏུ་བསྐང་གྱུར་ཏེ། །རྣལ་འབྱོར་བདག་གི་ཡིད་ལ་གང་འདོད་པའི། །དངོས་གྲུབ་མ་ལུས་དགྱེས་བཞིན་སྩལ་དུ་གསོལ། །ཁྱོད་ཀྱི་ཐུགས་དང་འགལ་བའི་ཉེས་པ་རྣམས། །བཟོད་པར་བཞེས་ཤིག་དམ་ཅན་སྲུང་མའི་ཚོགས། །ཞི་རྒྱས་དབང་དྲག་བཅོལ་བའི་ཕྲིན་ལས་རྣམས། །དེ་དག་ཁྱོད་ཀྱིས་མྱུར་དུ་སྒྲུབ་པར་མཛོད། ། གཏོར་མ་སྟོབ་ནས་དྲག་པོའི་ལས་ལ་བསྐུལ་ཞིང་ཕྲིན་ལས་བཅོལ་བ་ནི། དམར་གྱི་གཏོར་མ་དགྲ་བོའི་ཤ་ཁྲག་གི་རང་བཞིན་ཅན་ཆོས་སྐྱོང་འཁོར་བཅས་ལ་གཏོར་སྔགས་བཏགས་པས་ཕུལ་ཏེ།  ཀྱཻ⁽1729⁾ སྐྱེས་བུ་ཆེན་པོ་ད་ཚུར་བྱོན། །དགྲ་དང་བགེགས་ལ་ཁྱོད་བསྐ